钦定古今图书集成/明伦汇编/氏族典/第085卷 > 胡世宁
## 钦定古今图书集成/明伦汇编/氏族典/第085卷 > 胡世宁

按《明外史胡世宁传》：“世宁，字永清，仁和人。弘治六年
进士。性刚直，不畏彊御，且知兵。除德安推官，迁南京刑部主事，再迁郎中，与李承勋、魏校、余祜善，时称南
都四君子。迁广西太平知府，母丧归，服阕，再知宝庆
府，迁江西副使。是时宁王宸濠骄横有异志，世宁愤
甚。正德九年三月上疏，宸濠闻，大怒，列世宁罪，遍赂”
权幸，必杀世宁。命未下，宸濠奏复至，指世宁为妖言，
乃命锦衣官校逮捕。世宁。已迁福建按察使，取道还
里。宸濠遂诬世宁逃，驰使令浙江巡按潘鹏执送江
西。世宁乃亡命抵京师，自投锦衣狱。狱中三上书言
宸濠逆状，卒不省。系岁馀，谪戍沈阳。居四年，宸濠果
反。世宁起戍中为湖广按察使，寻擢右佥都御史，巡
抚四川。世宗即位，召为吏部右侍郎。未上，以父忧归。
既免丧，召为兵部左侍郎。改南京吏部，就迁工部尚
书。已，复召为左都御史，加太子少保。世宁故方严，及
掌宪务，持大体。俄改刑部尚书。乞罢，不许。兵部尚书
王时中罢，以世宁代。加太子太保。居三月，求去。帝不
许，免朝参。世宁固称疾笃，乃听乘传归。数月，复起南
京兵部尚书，固辞不拜。九年秋卒。赠少保，谥《庄敏》。